ЦIыху псоми ирыращIэ дызэрызэкъуэтыр
Налшык къалэ дэт Къэрал концерт гъэлъэгъуапIэм мэкъуауэгъуэм и 29-м щекIуэкIащ ДАХ-м и жэрдэмкIэ зэхуашэса Дунейпсо Адыгэ зэIущIэшхуэ. «Псори дызэхыхьэнщи, ди лъэпкъэгъухэм дадэIэпыкъунщ!» къыхуеджэныгъэм щIэт зэIущIэр теухуауэ щытащ зауэ мафIэм хэт Сирием щыпсэу ди лъэпкъэгъухэм, абыхэм ящыщу адэжь щIыналъэхэм къэзыгъэзэжыфахэм.
Дунейпсо Адыгэ зэхыхьэшхуэм хэтащ Тыркум щыIэ Кавказ Хасэхэм я федерацэм (КАФФЕД) и унафэщI Шыгъэлыгъуэ Уэджит, Иорданием щылажьэ Адыгэ ФIыщIэ Хасэм и тхьэмадэ Къардэн Самир, Европэм щыIэ Кавказ Хасэхэм я Федерацэм и Iэтащхьэ ТIамжьыкъуэ Умар-Фарукъ, КъБР-м, АР-м, КъШР-м, Шапсыгъым, Мэздэгу щыIэ Адыгэ Хасэхэм я тхьэмадэхэр. Апхуэдэуи зэIущIэм кърихьэлIащ КъБР-м и Правительствэм и УнафэщI Хьэсанэ Руслан, абы и къуэдзэхэр, министрхэр, къэрал къулыкъущIэхэр, адыгэгу зиIэ, адыгэпсэ зыIут, гущIэгъу зыхэлъ цIыху къызэрыгуэкIхэр.
Гузэвэгъуэ къызытепсыха, СХьР-м бэлыхь щыхэхуа ди лъэпкъэгъухэм хэкурысхэмрэ нэгъуэщI къэрал щыпсэухэмрэ зэрызыщIагъэкъуэн, зауэм и лыгъэм къызэрыхашын Iэмалхэм я гугъу ящIащ а махуэм, абы теухуауэ дэтхэнэ зы лIыкIуэми хэкIыпIэу илъагъур ехьэкI-нехьэкI хэмылъу къигъэлъэгъуащ. Псалъэ къудей мыхъуу, нобэ адыгэ щыпсэу дэнэ щIыналъи ди къуэшхэр зрашэлIэн папщIэ лэжьыгъэ пыухыкIа зэрыщекIуэкIым, биишэм пэIэщIэ ящIын папщIэ ябгъэдэлъ зэфIэкIхэм къызэхуэсахэр щагъэгъуэзащ. Хэхэс цIэ жагъуэмкIэ иджыри къыздэсым зэ-джэ ди лъахэгъухэр, лъапсэрыхыр аргуэру къызыхуэкIуахэр, я хэкум къешэлIэжын зэрыхуейрат зэхыхьэм къыщыпсалъэхэм я гупсысэ нэхъыщхьэр.
Дунейпсо Адыгэ Хасэм и тхьэмадэ Сэхъурокъуэ Хьэутий жиIащ тхьэмыщкIагъэр къызытепсыха ди къуэшхэм я гузэвэгъуэр зэрызэхащIыкIыр, яхузэфIэкIымкIэ зыщIагъэкъуэну иужь зэритыр. «Дэ дызэкъуэмыту ди Iуэху дэкIынукъым. Дуней псом ящIэн хуейщ дызэрызэрыIыгъыр», — жиIащ тхьэмадэм.
Зэхыхьэшхуэм хэту екIуэкIа телемарафоным хамэ щIыпIэ къикIахэми республикэм исхэми яхузэфIэкIыр халъхьащ, ди республикэм и артист пажэхэми зыкъыщагъэлъэгъуащ.
Зи дамэ къута къуршыбгъэу хамэщIым къина ди лъэпкъэгъухэм я щIыхькIэ зэхэта адыгэ зэхыхьэшхуэм теухуа тхыгъэ ди газетым и къыкIэлъыкIуэ къыдэкIыгъуэхэм ящыщ зым тетынущ.
Щомахуэ Залинэ.
